Sequoiaen am Amaliepark

Déi zwou Sequoiaen am Amaliepark si Risemammutbeem (Sequoiadendron giganteum; séquoia géant; Riesenmammutbaum) a stinn an der Stad Lëtzebuerg beim Monument fir d'Amalia vu Sachsen-Weimar-Eisenach.

Déi riets Sequoia, op d'Monument hi gekuckt, ass méi héich an huet méi Laf wéi déi aner.

Mat engem Alter vu ronn 140 Joer  sinn dës zwéi Beem mat déi eelst Sequoiaen zu Lëtzebuerg. Zum Vergläich: a Kalifornien sti Sequoiaen déi 1000 Joer al sinn an eng Gréisst vun 100 m erreechen.

Wëll komme Risemammutbeem ausschliisslech a Kalifornien vir. A Mëtteleuropa gi se zanter der Mëtt vum 19. Joerhonnert a Parken ugeplanzt.

D'Opriichte vum Monument an den Amenagement vun den Alentoure goufen ënner der Berodung vum franséische Paysagiste Édouard André (1840-1911), deen och de Park vun der Stad Lëtzebuerg entworf huet, duerchgefouert. Et kann een also unhuelen, datt och déi zwou Sequoiaen op säi Rotschlo hi geplanzt goufen.

Déi zwéi Beem goufe fir d'éischt 2002 op d'Lëscht vun de bemierkenswäerte Beem zu Lëtzebuerg opgeholl.

Ëm 2000 goufe follgend Moosse geholl: Héicht 27 an 32 m; Stammdéckt op Broschthéicht: 1,46 an 1,97 m, wat engem Ëmfang vu 4,58 a 6,15 m entsprécht.

Spéitstens 2025 gesäit een, datt de rietse Bam krank ass. E Schëld vun der Gemeng Lëtzebuerg informéiert driwwer, datt seng Wuerzele vun engem Pilz (Hallimasch; Armillaria) befall sinn, an de Bam leider geschwënn ofstierwe wäert.Schëld nieft dem Bam, gekuckt: November 2025). Den 28. Februar 2026 gouf dëse Bam ëmgeluecht. Aus dem Holz solle Parkbänke gemaach ginn, déi am Park opgestallt ginn. En neien "Zwilling" wäert deemnächst op dëser Plaz geplanzt ginn.

 Quellen
 Sinner, J. et al., 2002. Les arbres remarquables. Administration des eaux et forêts. Musée national d'histoire naturelle. 255 S. (Cf. S. 194-195, Text a Foto).

 Kuckt och
 Bemierkenswäert Beem zu Lëtzebuerg
 Aner bemierkenswäert Beem an der Stad
 Hobuch op der Kinnekswiss
 Bam vum Prënz Jean (Käschtebam am Pescatore-Park)
 Käschtebam um Square Robert-Brasseur
 Bluttbuch bei der Méchelskierch
 Bluttbuch am Haff vum Geschichtsmusée
 Buch am Péitrussdall, Bastioun Beck
 Nëssert am Konviktsgaart
 Ginkgo op der Eecher Plaz
 Biergahornen op der Corniche (déi zwéi Beem goufen 2009 ewechgeholl)

 Um Spaweck 


Kategorie:Bemierkenswäert Beem an der Stad Lëtzebuerg
Kategorie:Uewerstad
Kategorie:Stadpark Lëtzebuerg